2019. gada 23. aprīlī Noteikumi Nr. 174

Rīgā (prot. Nr. 21 3. §)

**Noteikumi par pašvaldību finanšu izlīdzināšanas fonda ieņēmumiem un   
to sadales kārtību 2019. gadā**

Izdoti saskaņā ar

Pašvaldību finanšu izlīdzināšanas likuma

9. panta otro daļu un

likuma "Par valsts budžetu 2019. gadam"

4. panta 2. punkta "b" apakšpunktu

1. Noteikumi nosaka pašvaldību finanšu izlīdzināšanu – kārtību, kādā pašvaldības veic iemaksas pašvaldību finanšu izlīdzināšanas fondā (turpmāk – izlīdzināšanas fonds), kārtību, kādā no izlīdzināšanas fonda tiek izmaksāta dotācija, iemaksu un dotācijas apmēru, pamatojoties uz iedzīvotāju skaitu, iedzīvotāju ienākuma nodokļa prognozi, nekustamā īpašuma nodokļa prognozi un aprēķināto izlīdzināmo vienību skaitu katrā pašvaldībā, kā arī kārtību, kādā pašvaldībām piešķir speciālo dotāciju.

2. Saskaņā ar pašvaldību finanšu izlīdzināšanas aprēķinu 2019. gadā izlīdzināšanas fonda ieņēmumi plānoti 206 712 687 *euro* apmērā, un tos veido:

2.1. dotācija izlīdzināšanas fondā no valsts budžeta – 87 916 698 *euro*;

2.2. pašvaldību iemaksas izlīdzināšanas fondā – 118 795 989 *euro* (1. pielikums).

3. Izlīdzināšanas fonda izdevumi plānoti 206 712 687 *euro* apmērā, un tos veido dotācijas pašvaldībām (2. pielikums).

4. Lai veiktu pašvaldību finanšu izlīdzināšanas aprēķinu, nosaka vērtēto ieņēmumu prognozi (iedzīvotāju ienākuma nodokļa, nekustamā īpašuma nodokļa par ēkām, nekustamā īpašuma nodokļa par zemi, nekustamā īpašuma nodokļa par inženierbūvēm un nekustamā īpašuma nodokļa par mājokļiem prognoze) sadalījumā pa pašvaldībām (3. pielikums).

5. Vērtēto ieņēmumu prognozē iekļauj speciālo dotāciju, kuru sadalījumā pa pašvaldībām aprēķina pēc iedzīvotāju ienākuma nodokļa sadales principiem. Speciālo dotāciju 34 362 896 *euro* apmērā pašvaldībām piešķir saskaņā ar šo noteikumu 4. pielikumu.

6. Lai aprēķinātu izlīdzināmo vienību skaitu pašvaldībā, ņem vērā pašvaldības iedzīvotāju skaitu, struktūru un pašvaldības teritorijas platību kvadrātkilometros (5. pielikums).

7. Pašvaldības iemaksas izlīdzināšanas fondā veic ar Valsts kases starpniecību atbilstoši šo noteikumu 1. pielikumā minētajam procentam no iedzīvotāju ienākuma nodokļa faktiski saņemtās daļas.

8. Valsts kase attiecīgās summas ietur no iedzīvotāju ienākuma nodokļa ieņēmumu budžeta sadales konta atbilstoši nodokļa ieņēmumu izpildei šo noteikumu 1. pielikumā minēto iemaksu procentu apmērā. Iemaksas izlīdzināšanas fondā pārskaita atbilstoši iedzīvotāju ienākuma nodokļa sadalei.

9. Valsts budžeta dotāciju izlīdzināšanas fondā ieskaita likumā "Par valsts budžetu 2019. gadam" noteiktajā apmērā saskaņā ar Finanšu ministrijas apstiprinātu finansēšanas plānu.

10. Valsts kase dotāciju no izlīdzināšanas fonda pašvaldībām izmaksā atbilstoši šo noteikumu 2. pielikumā minētajam procentuālajam sadalījumam.

11. Valsts kase nodrošina, lai reizi mēnesī līdz attiecīgā mēneša divdesmitajam datumam speciālā dotācija 1/12 daļas apmērā no šo noteikumu 4. pielikumā norādītā finansējuma tiktu pārskaitīta uz attiecīgo pašvaldību norādītajiem kontiem, uz kuriem Valsts kase pārskaita iedzīvotāju ienākuma nodokļa ieņēmumus.

12. Dotāciju, kas izlīdzināšanas fondā uzkrāta uz 2019. gada beigām, Valsts kase atbilstoši šo noteikumu 2. pielikumā minētajam procentuālajam sadalījumam izmaksā līdz 2020. gada ceturtajai darbdienai.

13. Valsts kase triju mēnešu laikā pārrēķina līdzekļus, kas pārskaitīti pašvaldībām saskaņā ar Finanšu ministrijas 2018. gada 18. decembra rīkojuma Nr. 488 "Par valsts pagaidu budžetu 2019. gadam" 10., 11. un 12. pielikumu.

Ministru prezidents A. K. Kariņš

Finanšu ministrs J. Reirs